Camera Deputaților (for decizional) a adoptat, marți, legea prin care fugarii penali (condamnații la închisoare și plecați din țară înainte de sentința definitivă, sau cei care se sustrag de la urmărirea penală sau judecată și sunt urmăriți internațional) vor fi obligați să-și plătească cheltuielile de aducere în România pentru a răspunde în fața legii.
Actul normativ, care completează articolul 16 din Legea 302/2004 privind cooperarea judiciară internațională în materie penală, merge acum la promulgare la președintele Klaus Iohannis.
Ministra Justiției, Alina Gorghiu, a denumit noua lege „fugarul plătește”, cu precizarea că „statul român a cheltuit circa 10 milioane de lei, în 2023, să aducă înapoi fugarii”.
„Legea are în vedere 2 ipoteze. În cazul în care fugarul se sustrage de la urmărirea penală sau judecată, cheltuielile făcute de stat pentru aducerea lui în țară urmează să fie avute în vedere la stabilirea cheltuielilor judiciare. În cea de a doua ipoteză, în care fugarul reușește să fugă din țară după ce este condamnat definitiv, cheltuielile făcute de stat pentru aducerea lui în România urmează să fie recuperate printr-o acțiune în instanța civilă, titularul acțiunii fiind ministerul care a făcut cheltuielile. Această acțiune va fi scutită de taxa de timbru și va fi judecată cu celeritate”, a precizat Ministerul Justiției.
Noua lege se referă strict la persoanele urmărite internațional, cele care consideră că prin fugă vor scăpa de răspunderea penală, de executarea pedepsei.